google/wiki40b huggingface dataset:
Åkle

Åkle er et mønstret, vevd teppe. Ordet åkle kommer av det norrøne áklæði og betyr sengeteppe. Ordet er funnet i bruk i norske kilder fra 1300-tallet.
Kilder viser at åklær i hvert fall har vært i bruk i Norge siden middelalderen.
I Setesdal blir et åkle kalt for ei rugge i Bykle og Valle, og en brosse i Hylestad og Bygland.

Bruksområder

Åklær i Norge har blant annet vært i bruk som sengetepper, påsydd skinnfeller, som likkleder, og som pynt og isolering på vegger.Man kan også finne eksempler på at åklær tidlig ble benyttet som kirkekunst, det vil si som utsmykking i kirkerom. Fra 1900-tallet ble åklær stort sett brukt som dekorative bordtepper, sengetepper og veggpryd.

Variasjon i mønster

Mønstrene på de ulike gårdene og mindre stedene hadde ofte utspring i områdets mønster. Åklærne var vevd i ulike mønstre som varierte fra sted til sted. Det kunne også være forskjellige vevteknikker, for eksempel rutevev, tavlebragd, rosengang, krokbragd, halvdreiel, skillbragd og dobbeltvev.
Michael Owen

Klubbkarriere

Han ble profesjonell spiller i Liverpool like etter 17-årsdagen i desember 1996, og debuterte mot Wimbledon FC i mai 1997, da han scoret et mål etter å ha kommet inn som reserve. Han ble raskt fast på laget, og ble toppscorer i Premier League 1997/98-sesongen med atten mål (like mange som Chris Sutton og Dion Dublin).
Han fortsatte å score mange mål for Liverpool, og ble i klubben frem til august 2004, da han ble solgt til den spanske klubben Real Madrid for 12,9 millioner euro. Etter bare én sesong i Madrid, ble han solgt til Newcastle, hvor han hadde moderat suksess, mye på grunn av skader. Sesongen 2008/09 rykket Newcastle ned.
Den 3. juli 2009 skrev Owen under på en toårskontrakt med Manchester United, en av de argeste rivalene til hans tidligere klubb Liverpool. I Manchester skal Owen ha undertegnet en kontrakt som i hovedsak er prestasjonsbasert. Han har fått tildelt drakt nr. 7, et draktnummer som tidligere storspillere som George Best, Bryan Robson, Eric Cantona, David Beckham og Cristiano Ronaldo har hatt.
Den 18. juli 2009 gjorde han «liksom-debut» for Manchester United, da han kom inn for Wayne Rooney i det 60. minutt, i en treningskamp mot Malaysia XI. Han takket for tilitten med å score seiersmålet i et 85. minutt. Kampen endte 3-2.
Owens første offisielle mål i Manchester United-drakta kom i kampen mot Wigan den 22. august 2009, der han scorte det fjerde målet. Kampen endte 5-0 til United. Også i denne kampen kom han inn for Wayne Rooney omtrent midt i andre omgang. Det virkelige gjennombruddet kom imidlertid i hjemmekampen mot Manchester City den 20. september samme høst, da United vant 4-3 i en kamp som ble omtalt som «Tidenes byderby». Owen var innbytter, og sikret United seieren i det sjette minuttet av tilleggstiden. I mai 2012 ble det klart at Owen ikke ble tilbudt ny kontrakt med Manchester United, og at han fra sommeren 2012 kunne forhandle med nye klubber. Den 19. mars bestemte Owen at han legger opp etter 2012/13-sesongen.

Internasjonal karriere

Owen debuterte for A-landslaget i februar 1998, i en vennskapskamp mot Chile, og ble dermed den yngste spilleren som representerte England i hele det 20. århundret.
Manager Glenn Hoddle tok ham ut i VM-troppen, og Owen takket blant annet for tilliten med et minneverdig mål i kampen mot Argentina.
Etterpå har han spilt i EM 2000 og EM 2004, og i VM 2002, og har scoret mål i alle disse mesterskapene. Dermed er han den eneste spilleren som har scoret i fire store mesterskap for England. Per 2009 har Owen spilt 89 landskamper for England og scoret 40 mål.
I VM 2006 i Tyskland fikk han en alvorlig kneskade som holdt han ute til april året etter.
Skatesko

Skatesko er en spesialdesignet skotype brukt til skating. Skatesko kan også benyttes som en del av et hverdagsantrekk. Skatesko har spesiell såle som gjør det mulig å «sitte fast» i skateboardet. Noen merker er f.eks DC, Vans, Etnies, equal5 og Nike.
Tunbyholm

Tunbyholm er en herregård i Tomelilla kommun, Skåne.
Herregården ligger ca. en mil nordøst for Tomelilla, mellom Smedstorp og Sankt Olof. Som bygningen fremtrer i dag med okergule fasader, ni vinduesfag lang i to etasjer under er kobbertak, er den resultat av en klassistisk restaurering på 1830-tallet, som ikke har så mye med den opprinnelige renessansebygning fra 1634 å gjøre.

Historie

Opprinnelsen er en middelaldergård i landsbyen Tunby, som skal ha tilhørt slekten Rud. Denne byen ble nedlagt på 1400-tallet, og hovedgården ble flyttet til en holme i Tunbysjøen. Under resten av 1400-tallet var eierne slektene Falk og Gjøe, hvor spesielt Mogens Axelsen Gjøre og sønnen hans Eskil utmerket seg som fremstående og betrodde embetsmenn i den danske statens tjeneste. I begynnelsen av 1530-tallet døde den siste Gjøre og Tunbyholm overgikk til slekten Brahe.
Etter flere generasjoner i denne slekt kjøpte Erik Axelsen Rosenkrantz området i 1610, og på 1630-tallet bygget Erik Rosenkrantz et trefløyet renessanseanlegg som avløsning for middelalderens stengård. Han var påvirket av staten og prakten under adelsveldet under Christian IVs lange regjeringstid, og det falt derfor naturlig for ham å bygge en prektig bygning, i Christian IVs nordiske renessansestil, kanskje en av datidens fornemste av sin slags.
Etter hans død ble Tunbyholm kjøpt av Henrik Huitfeldt som i begynnelsen av 1640-årene fullførte det staselige slottet.
Den siste danske eieren var Joachim Gersdorff, som i 1658 førte fredsforhandlinger med svenskene. Han var gift med en av Huitfeldts døtre, og hadde kunnet smykke seg med titler som riksråd, stattholder, rikshovmester, lensherre på Bornholm, ridder av Elefantordenen m.m. Han var en av pådriverne til krigen mot Sverige i 1657, men kort tid etter må han han gi fra seg sine skånske gods, og Tunbyholm overgikk til den svenske krone, hvoretter en langsom nedbrytning av de opprinnelige bygningene gikk i gang.
Fra 1918 er Tunbyholm i familien Akrells eie.
Hans Bauck

Liv og virke

Han hadde studentereksamen fra Trondhjems Katedralskole fra 1879 og juridisk embedseksamen fra 1883. Han var edsvoren fullmektig hos byfogden i Trondhjem 1881–1886, overrettssakfører i egen praksis 1886–1905 og byens magistrat under borgermesterens sykdom fra 1904. I 1922 opphørte stillingen om magistrat, og Bauck fortsatte som borgermester frem til sin død.
Bauck var medlem av Trondhjem bystyre 1902–1904, hele perioden som byens ordfører, og stortingsmann for Trondhjem og Levanger 1913–1915. Han trivdes etter sigende ikke veldig godt på Stortinget, men la ned mye arbeid i saken om Dovrebanen som medlem av Stortingets jernbanekomité.
Han ble utnevnt til ridder av 1. klasse av St. Olavs Orden i 1906 og forfremmet til kommandør av 2. klasse av samme orden i 1910 for «fortjenstfull embedsvirksomhet». Han var også ridder av Den røde ørns orden og innehaver av Kroningsmedaljen 1906 i sølv.
I 1966 ble en blindvei, Hans Baucks veg, oppkalt etter ham på Nardo (Steindal/Nardosletta) i Trondheim, hvor Nardocenteret i dag ligger. Navnet Borgermester Baucks veg ble i 1937 gitt til en prosjektert gate på Singsaker, fra Lillegårdsbakken til Kristianfeldts gate, men den ble aldri opparbeidet.
Hans var sønn av Hans Jørgen Bauck (kjøpmann som eide Bauckgården) og Henriette Fredrikke Bull. Farfaren Heinrich Bauck var født i Hamburg og innvandret til Norge i 1820. Han var raffinør og bestyrer ved Sukkerhuset. Hans Bauck var gift med Fredrikke Birch (1863–1931), datter av landhandler og brukseier Fredrik Reichenwald Birch i Selbu, og fikk ni barn. Hennes farfar var major Paul Hansen Birch, og hennes søster Helga var gift med kirurg og stortingsmann Joakim Sveder Bang.
HMS «Warrior» (1905)

HMS «Warrior» var en panserkrysser av Warrior-klassen som ble bygget for Royal Navy tidlig på 1900-tallet. Da første verdenskrig brøt ut i 1914 var hun stasjonert i Middelhavet og tok del i jakten på de tyske krigsskipene SMS «Goeben» og SMS «Breslau». Hun ble overført til Grand Fleet i desember 1914. I 1916 tok hun del i Jyllandsslaget, der hun ble sterkt skadet. Dette førte til at hun sank på sokkelen, sør for 62 gr N.
Övralidspriset

Övralidspriset har blitt delt hvert år siden 1945. Prisen ble opprettet etter et ønske gitt i Verner von Heidenstams testamente og gis til forfattere, essayister og forskere med humanistisk retning i sitt arbeid. Prisen er på 250 000 SEK, og overrekkes på von Heidenstams fødselsdag den 6. juli. Den er oppkalt etter hans hjem Övralid og deles ut av Övralidsstiftelsen i samarbeide med Heidenstamsällskapet.
I 2009 er det 150 år siden forfatteren ble født.
Europamesterskapet i vannpolo

Europamesterskapet i vannpolo ble arrangert første gang i 1926 i Budapest, og arrangeres annenhvert år.
Happy Planet Index

Happy Planet Index er indeks for menneskelig og miljømessig velvære som ble lansert av New Economics Foundation i juli 2006. Indeksen er utforma for å utfordre etablerte rangeringer av lands utviklingsgrad som bruttonasjonalprodukt og HDI, som ikke tar hensyn til bærekraftig utvikling.
Happy Planet Index gir hvert land i verden en HPI-poengsum. Denne er en funksjon av tre faktorer: økologisk fotavtrykk, subjektiv livstilfredshet og forventa levealder.
Det har blitt publisert tre rangert, én hvert tredje år. I 2006 var Vanuatu det landet i verden med høyest HPI. Både i 2009 og 2012 var Costa Rica det høyest rangerte landet i verden.
Kim Musang

Kim Musang eller Jingzhong Wuxiang (众无相; født 684, død 762) var en koreaner fra Silla som var zenbuddhistisk munk i Sichuan i Kina under Tang-dynastiet.
Hans biografi, som er kjent fra Krøniken om alle tiders dharma-skatter (Lidai fabaoji; ca 774) forteller om en utlendings (angivelig var han endog fra kongefamilien) liv som deltager i kinesisk buddhistisk kultur, og er også en kilde til munkenes retoriske virkemidler i møte allmuen. Boken er utgitt på norsk i antologien Zen, 2007.
Ty til telefonen

Ty til telefonen var et norsk spørreprogram med Rolf Kirkvaag som gikk på NRK Radio i 1981. Deltagerne i dette programmet fikk en rekke spørsmål, og ved hjelp av en telefon og en telefonkatalog og skulle de så ringe rundt til dem de mente kunne hjelpe til med svarene. Evaa Schram var dommer. Programmet hadde en humoristisk stil og ble tatt opp i Store Studio. Det ble sendt annenhver torsdagskveld og varte ca 40 minutter. 
Deltakerne kunne vinne kasetter, krystallpingviner og kasettspillere.
Første sending gikk 29. januar 1981.
Baseball under Panamerikanske leker 1979

Baseball under Panamerikanske leker 1979. Baseball var en av flere sporter som var med i de åttende Panamerikanske leker som ble arrangert i San Juan i Puerto Rico fra 1. til 15. juli 1979.
Silkespinnere

Utseende

Middelsstore (vingespenn 20 – 60 mm), som oftest hvite eller brunlige, kraftig bygde sommerfugler. Vingene er forholdsvis små sammenlignet med kroppen, særlig hos silkeormen (Bombyx mori), som har mistet flygeevnen. Kroppen er kort, tykk og tett hårete. Hodet er ganske lite, munndelene sterkt reduserte. Antennene er ganske korte og fjærformet hos begge kjønn. Forvingene er gjerne smale og mer eller mindre sigdformede, vanligvis nokså ensfargede. Bakvingene har ofte litt uttrukne bakhjørner. Sommerfuglene hviler med vingene holdt rett ut fra kroppen. Beina er ganske korte. Larvene er sylindriske, ofte tilsynelatende hårløse men kroppen er dekket av korte, fine hår. Det finnes også noen grupper som har langhårete larver. De har en tykk, hornliknende utvekst bak.

Levevis

Larvene til denne familien lever stort sett på planter av familiene Urticaceae, Bignoniaceae, Symplocacaceae, Moraceae og Theaceae. Enkelte kan gjøre skade på teplantasjer. Silkeormens larver lever på morbærtreet.
Hannene finner hunnene ved hjelp av feromoner som hunnene skiller ut, og som hannene er meget følsomme for. Silkeormens feromon, bombykol, var et av de første feromonene som ble isolert.
Sri Lanka under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Gjerdsvik gravplass

Gjerdsvik gravplass eller Gjerdsvik gravsted eller Gjerdsvik kirkegård er en gravlund på Gurskøya i Sande kommune i Møre og Romsdal. Den ligger øst for fylkesvei 10 vest på øya. Det står et kapell på gravplassen, som ble tatt i bruk i 1924.
Vårsolbukta

Vårsolbukta er en 3,5 km bred, grunn bukt på nordsiden av Bellsund, sørøst på Nordenskiöldkysten og helt sørvest i Nordenskiöld Land på Spitsbergen, Svalbard. Bukta avgrenses i vest av Reiniusøyane og i øst av Ingeborgfjellet og i videre forstand Akselsundet. I denne bukta ligger de gamle gruve- og fangstplassene Camp Bell og Camp Millar. Bukta ligger i Nordenskiöld Land nasjonalpark.
EURES

EURES (European Employment Services) er et samarbeid mellom EU/EØS-landene. Det skal fremme fri bevegelighet av arbeidskraft innenfor EU/EØS-området. Det ble dannet i 1993 og er nedfelt i EØS-avtalen.
Nettverket omfatter om lag 750 rådgivere og en rekke konsulenter og formidlere over hele Europa.
Rådgivere og formidlere i nettverket informerer om arbeidsmuligheter og levekår i Europa. Rådgiverne har spesialutdannelse på internasjonal mobilitet av arbeidskraft og besvarer spørsmål om rekruttering til og fra utlandet.
EURES kan gi informasjon om bransjer, markeder, tilgang på arbeidskraft, lover og regelverk, samt mulige samarbeidspartnere i EU/EØS-landene.
I de fire første månedene i 2008 noterte EURES Norge 626 formidlinger fra Europa. I samme periode i 2007 var tallet 450. I Norge er det 37 medarbeidere, alle knyttet til NAV.
Grimstads Sparebank

Grimstad Sparebank var en norsk sparebank som ble opprettet i Grimstad i 1841. Banken ble etablert i en tid da byen hadde et økonomisk oppsving gjennom både skipsbygging og skipsfart, noe som dannet grunnlaget for opprettelsen av en lokalbank. En av bankens tidlige kunder var Henrik Ibsen.
Banken ble slått sammen med Eide Sparebank i 1966. Banken ble en del av Sparebanken Sør i 1990.

Arkivet

Arkivet etter Grimstad Sparebank befinner seg ved KUBEN i Arendal. Arkivet omfatter bl.a. en stor mengde med bankprotokoller.
Ferskenblomstviften

Ferskenblomstviften (kinesisk: 桃花扇; tradisjonell kinesisk: 桃花扇; pinyin: Táohuā shàn; Wade–Giles: T'ao-hua shan) er et musikkskuespill og historisk dramaa 44 scener som ble fullført i 1699 av skuespillforfatteren Kong Shangren etter mer enn ti års arbeide.
Skuespillet skildrer det drama som fulgte etter at Ming-dynastiet brøt sammen i 1644. Stykket skildrer Ming-dynastiets undergang ved hjelp av et kjærlighetsdrama mellom to hovedskikkelser, den unge mandarin Hou Fangyu (侯方域) og en kurtesan ved navn Li Xiangjun (李香君).
Intelligens

Arvelighet

Det antas at 40 til 60% av intelligensen er arvet, mens resten avhenger av omgivelsene. Forskere ved University of Washington tror at barn arver intelligensen først og fremst fra moren. Man tror også at amming øker barnets intelligens.

Intelligens og utvikling

Intelligens er ikke statisk, noe som er en av grunnene til at mennesker kan få nedsatt kognitiv funksjonsevne (et ofte brukt begrep brukt i psykiatrien) på grunn av blant annet traumer. Nedsatt funksjonsevne skyldes ofte at «støyet» en har opplevd opptar underbevisstheten og gir betydelig grad av tap av fokus, nøyaktighet, vilje til å tenke dype tanker og tidslengden en klarer å tenke på et problem.
Studier gjort av de amerikanske universitetene Havard, MIT og Yale har vist at meditasjon øker hjernemassen i voksen alder. Det er derfor slik at hjernen vokser hele livet, og følgelig intelligensen.
Basert på studier av elefanter (som har noe liknende hjernestruktur som mennesker) har det vist seg at størrelsen på hjernen kan være avhengig av hvorvidt en har opplevd traumer tidligere i livet. Dette bidrar til å underbygge påstanden om at utviklingen av hjernen blir sterkt påvirket av stressfaktorer, og følgelig at utviklingen av ens intelligens kan påvirkes av normene som er i et samfunn da normene er med på å sette grense for mengde stressfaktorer i et samfunn.

Intelligens og selvkontroll

Intelligens er ifølge studier gjort av UIT mindre viktig enn selvkontroll (at man tenker før en sier/gjør noe) hva angår om en vil oppnå suksess eller ikke suksess i livet.

Intelligenskvotient (IQ)

For å få en målbar verdi på intelligens forsøker man i blant å måle intelligens med intelligenskvotient (engelsk «Intelligence Quotient (IQ)»). Den samme person kan oppnå forskjellige resultater med forskjellige tester.
Måltallet for klinisk intelligens er IQ og oppgis som et tall som relaterer seg til en normalfordelingskurve i befolkningen. Forventningsverdien (middeltallet) er lik 100 IQ. En av de vanlige normalfordelings-modellene i dag er normalfordelingskurve med standardavvik = 15 poeng. Normal IQ regnes i disse fra 85 poeng til 115 poeng. Under 85 poeng regnes som lavt, og over 115 poeng regnes som høyt.

Foreninger

Det finnes flere foreninger som samler mennesker av spesielt høy IQ. Av disse er Mensa mest kjent, og foreningen tar opp medlemmer som kan vise til to hele standardavvik over normal eller til over 131 IQ-poeng.

Intelligens og «intelligence»

På engelsk brukes ordet «intelligence» både om intelligens som beskrevet i denne artikkelen og om etterretning, som i militær etterretning og i virksomhetsetterretning («business intelligence»). I nøyaktig norsk er det ikke riktig å bruke ordet «intelligens» om etterretning.
Egilsay

Egilsay er en øy i den skotske øygruppen Orknøyene og ligger øst for Rousay.
Det var på Egilsay Magnus Orknøyjarl, senere St. Magnus, ble drept i 1117. En kirke, som i dag er en ruin, ble sannsynligvis bygd som hans gravsted.
Det er fergeforbindelse med Tingwall på Mainland, via Wyre eller Rousay.
Sisaket (provins)

Changwat Sisaket (norsk: provinsen Sisaket) er en provins i det det østlige Thailand. Provinsen grenser mot Kambodsja i sør, og mot følgende thailandske provinser fra nord mot sør (med klokken): Surin, Roi Et, Yasothon, og Ubon Ratchathani. 
Arealet er 8 840,0 km², og befolkningen (2000) anslås til 1 405 500 innbyggere. Provinshovedstad er byen Sisaket.
Aurskog

Historie

Aurskog var tidligere en selvstendig kommune, opprettet som Aurskog formannskapsdistrikt i 1837. Kommunen ble delt i to 1. juli 1919 da Blaker ble skilt ut som egen kommune. Aurskog hadde 3 102 innbyggere etter fradelingen. 1. januar 1966 ble Aurskog kommune del av dagens Aurskog-Høland kommune som også består av de tidligere kommunene: Nordre Høland, Setskog og Søndre Høland.
Aurskog het tidligere Urskog, forandret ved kongelig resolusjon 6. januar 1908.

Næringsvirksomhet og aktiviteter

Aursmoen er handelsområdet, og har i tillegg til to små butikksentre et antall butikker av variert art. I de senere år (fra 2004) har mange lagt merke til at stedet, som har ca. 5 000 innbyggere, har hele tre dagligvarebutikker (Kiwi, Coop og Rema 1000).
Aurskog har en nyåpnet (2005) golfbane, Aurskog Golfpark. Bygdas idrettslag, som forøvrig er Aurskog-Høland kommunes største forening, heter Aurskog-Finstadbru Sportsklubb. I 1987 ble Aurskog IL og Finstadbru IF slått sammen til Aurskog-Finstadbru Sportsklubb (AFSK).
Aurskog har også et aktivt skytterlag med nesten 300 medlemmer. Urskog Skytterlag ble stiftet i 1861 og er med det bygdas eldste forening.
Kjente bedrifter i bygda er trykkeriet PDC Tangen (nå skiftet navn til 07Gruppen), Stenqvist emballasje og Nammo Bakelittfabrikken som produserer treningsammunisjon. Renor AS som er ett behandlingsanlegg for farlig avfall. I 1999 begynte Think Nordic AS serieproduksjon av den elektriske bilen ThinkThink i Aurskog, men denne virksomheten ble flyttet til Finland høsten 2009. Lokalene etter Think ble i 2013 overtatt av Telemark Kildevann AS. Betydelig næringsvirksomhet på Finstadhagan næringsområde.
Tussa

Tussa er et energi- og kommunikasjonskonsern med hovedkontor i Ørsta kommune i  Møre og Romsdal.
220 medarbeidere arbeider i konsernet, med oppgaver innenfor kraftutbygging, IKT, installasjon og energirådgiving. Konsernets morselskap er Tussa Kraft AS. Tussa Kraft AS har fem datterselskap, og er dessuten medeier i Mørenett AS med 46 %.
Datterselskapene Tussa Energi og Sunnmøre Energi eier og driver 21 vannkraftverk med en gjennomsnittlig produksjonskapasitet på 670 GWh i året, og ett biobrenselsanlegg. Kraftverkene er geografisk spredd over hele søre Sunnmøre.
Operasjon Ocean Shield

Operasjon Ocean Shield var en flernasjonal flåteoperasjon gjennomført av NATO fra 2009 til 2016 for å beskytte handelsskip fra angrep av sjørøvere i Adenbukta og utenfor Afrikas horn. Flåtestyrken bisto etter forespørsel fra De forente nasjoner (FN) med beskyttelse av forsyningsskip som leverte livsnødvendigheter i Mogadishu i Somalia. Operasjonen ble gjennomført med skip fra forskjellige NATO-land, vanligvis fem skip fra like mange land. Flåtestryken roterte med en turnus på fem–seks måneder.

Bakgrunn

NATO satte i 2008 inn skip i området etter forespørsel fra FN. Innsatsen, med navnet Operasjon Allied Provider, eskorterte blant annet skip fra Verdens matvareprogram og ble avløst av Operasjon Atalanta, drevet av EU. I mars 2009 var en ny NATO-styrke på plass, denne gang med navnet Operasjon Allied Protector. I tillegg til bekjempelse av sjørøveri vektla operasjonen også samarbeid med myndighetene i regionen for å styrke deres kapasitet til å bekjempe sjørøveri. I utgangspunktet manglet det avtaler med landene i regionen om rettsforfølgelse av tilfangetatte, noe som medførte at sjørøvere som ble tatt, måtte settes fri igjen.
Operasjon Ocean Shield ble iverksatt i september 2009 etter vedtak i Det nordatlantiske råd 17. august 2009. Den erstattet Operasjon Allied Protector. Styrken skal forsvare skipstrafikk mot angrep fra sjørøvere og avskrekke slike angrep. I 2012 ble Operasjon Ocean Shield forlenget til utgangen av 2014. Etter ytterligere forlengelse var operasjonen over 15. desember 2016.
EUs Operasjon Atalanta foregikk parallelt med NATOs operasjon. Andre land deltar i kampen mot sjørøveri under USAs ledelse i Combined Task Force-151.

Styrke og operasjonsområde

Orlogsfartøyene som inngikk i Operasjon Ocean Shield var basert på NATOs stående flåtegrupper, Standing NATO Maritime Group 1 og Standing NATO Maritime Group 2. Det to gruppene roterte på oppdraget. To til fem skip inngikk i styrken, oftest fem. Ett av fartøyene i styrken fungerte som kommandofartøy. I tillegg til skip, var også overvåkingsfly satt inn for å patruljere havområdene.
Flåtestyrken opererte utenfor Afrikas horn, i Rødehavet og Adenbukta, det vestlige Indiahavet sør til Madagaskar og østover til Hormuzstredet og Arabiahavet til havet utenfor India og Maldivene.
Den daglige ledelsen av operasjonen var ivaretatt av Maritime Command Headquarters i Northwood i Storbritannia. NATO Shipping Centre ivaretok forbindelsen til rederiene og skipsfartsnæringen.

Norge

Norske myndigheter satte i september 2011 inn et orionfly i operasjonen for en periode på tre måneder. Flyet drev maritim overvåkning av havområdet utenfor Somalia fra basen Camp Skare på flyplassen ved hovedstaden på Seychellene.
I andre halvdel av 2013 deltok den norske fregatten KNM «Fridtjof Nansen» i operasjonen som flaggskip,  det vil si kommandofartøy. Fregatten var med fra 7. juni til 7. desember 2013. Dette var første gang Norge ledet en slik NATO-flåtestyrke.